Ermal Hasimja

Ermal Hasimja (lindur më 8 shtator 1975) është akademik, pedagog dhe administrator arsimor shqiptar. Aktualisht ushtron funksionin e administratorit të shkollës së mesme private "Ernest Koliqi" në Tiranë. Në tetor 2025, ai kandidoi për kryetarin e Bashkisë së Tiranës për një kohë të shkurtër.

 Jeta dhe arsimi 
Hasimja ka lindur në Tiranë më 8 shtator 1975. Studimet e para i ka përfunduar në Universitetin e Tiranës, ku është diplomuar në degën e gazetarisë (1994–1998). Më pas ka ndjekur studimet në Universitetin Paris VIII në Francë, ku ka përfituar diplomë, master dhe doktoraturë në Shkenca Politike (1998–2006). Në vitin 2008 ka zhvilluar një vizitë postdoktorale në London School of Economics në Londër, me studimet mbi përfaqësimin politik.

 Karriera 
Në fillim të karrierës, Hasimja ka punuar për organizata ndërkombëtare në Kosovë, në projekte që lidhen me administratën publike dhe qeverisjen vendore. Nga viti 2002 deri në vitin 2004 ka qenë drejtor i Programit të Administratës Publike dhe Pushtetit Vendor në Kosovo Foundation for Open Society dhe menaxher i Radio Plus në Prishtinë.

Në vitin 2005 u bë pjesë e Komitetit të Orientimit të Politikave (KOP) pranë Partisë Demokratike dhe shërbeu si këshilltar për marrëdhënie publike pranë Kryeministrit. Pas përfundimit të kësaj detyre, u përfshi në fushën akademike dhe në nisma arsimore. 

Nga viti 2005 deri në vitin 2010 ka dhënë mësim në Universitetin e Tiranës, ku ka mbajtur edhe postin e shefit të Departamentit të Shkencave Politike. Më vonë ka qenë zëvendësrektor në Universitetin Europian të Tiranës, institucion ku ka qenë ndër themeluesit. Që prej vitit 2011, ushtron detyrën e administratorit në shkollën e mesme private “Ernest Koliqi” në Tiranë.    

Hasimja ka ligjëruar edhe në New York University dhe në Shkollën Politike të Këshillit të Europës në Tiranë dhe Prishtinë. 

 Aktiviteti politik 
Në zgjedhjet parlamentare të vitit 2017, Hasimja ishte kandidat për deputet në qarkun e Tiranës, propozuar nga subjekti politik Sfida për Shqipërinë. 

Në tetor 2025 ai shpalli kandidaturën si i pavarur për kryetar të Bashkisë së Tiranës, pasi kryetari i Partisë Mundësia, Agron Shehaj, e propozoi për këtë pozicion, duke njoftuar synimin për të marrë pjesë në zgjedhjet vendore të pjesshme të datës 9 nëntor 2025.

Më 7 tetor 2025, Hasimja njoftoi tërheqjen nga gara për kryetar bashkie, duke deklaruar se, pasi Florjan Binaj kishte marrë mbështetjen e disa partive opozitare, ai nuk do të vazhdonte më si kandidat i pavarur. Ai u shpreh se do të mbështeste Binajn në fushatën zgjedhore.

 Referime 

Kategoria:Akademikë shqiptarë
Kategoria:Pedagogë shqiptarë
Kategoria:Politologë shqiptarë
Kategoria:Njerëz nga Tirana